مللي التاريخ الرسمي ديال السعديين كايتكلم على سوس وعلى أعيان سوس، ماكايتكللمش على الدور للي لعبوه سواسة في صعود عائلة محمد بن عبد الرحمان ديال تاكمادارت للسلطة في بداية القرن 16، وماكايذكروش الدور المحوري ديال الشيخ سيدي محمد بن مبارك في البيعة للي عاطاوها أهل سوس للعائلة السعدية في الوقت للي ماكان كايعرفها حتى واحد...لا. مللي التاريخ الرسمي ديال السعديين كايتكلم على سوس وعلى أعيان سوس، الاسم للي يتذكر بزاف هو ديال الشيخ سيدي أحمد بن موسى للي كان كثير التردد على السلطان محمد الغالب بأمر الله في القصر ديالو في مراكش...وغالبا ما المؤرخين كايجبذو سيدي أحمد بن موسى غير باش يقولو ليك راه السيد ماكانش كايذكر السلاطين السعديين بالسوء وكان مصاحب معاهوم، وكان كايغططي على “الخُرقات” ديالهوم الشرعية والسياسية...وربما هاذا من الأسباب للي خلات الملوك السعديين يِوَقْقْرُرو “سملالة” ديال تازروالت... حكاية صعود سملالة للسلطة كايرويها سيدي محمد المختار السوسي، وللي كايقول لينا بللي ابتداء من عام 1612، من بعد ما عْيَاوْ أهل سوس من التهميش للي طالهوم من السلاطين السعديين، قَرْرُو أنهوم ياخذو الأمور بجدية ويعوولو على نفوسهوم...واستاطعو تحت الزعامة ديال حفدة سيدي أحمد بن موسى أنهوم يخلقو الإمارة ديالهوم في “إليغ” بعيد على الصداع والفوضى للي وقعات من بعد موت المنصور الذهبي في عام 1603 ميلادية...وعليه، صاحب كتاب “إليغ قديما وحديثا” كيقول لينا بللي هناك جوج ديال الأسباب لهاذ الصعود المُدَوِي لسملالة للحكم والرياسة: – سياسة الطغيان ديال السعديين وخاصة ديال مولاي أحمد الذهبي وعدم اعترافو بجميل أهل سوس وأفضالهوم على الأسرة السعدية...وهنا إشارة قوية للدور المحوري للي لعبوه سواسة بإيعاز من الشيخ محمد بن مبارك في صعود شرفاء زاوية تاكًمادارت للسلطة وبناء دولة السعديين... – نتائج وباء الطاعون للي ضْرَبْ سوس، والمجاعة الكبيرة للي تبعاتو بين عامي 1598 و1604 ميلادية...وهي ظروف قاسية دفعات سواسة أنهوم يِنَظْظْمُو نفوسهوم “محليا” بعيد على السلطة المركزية السعدية للي بِيْيْنَات على عجزها في إدارة البلاد... إلى جانب هاذ التحليل، سيدي محمد المختار السوسي كايقول لينا بللي سيدي أحمد بن موسى، جد ملوك تازروالت، كان عندو 4 ديال الأبناء، امحمد، وعبد الباقي، وعبد الله، وعلي...هاذ علي السملالي كان ثار من قْبَلْ على مولاي أحمد المنصور في عام 1598، ومات في الحبس في نفس السنة... في عام 1609 ، سيدي إبراهيم بن امحمد بن أحمد أوموسى، بايعوه سواسة رسميا أمير عليهوم ومككنوه من المال والعتاد والجيش والسلاح، وفي هاذ السنة هجم على واحد الزاوية في سوس للي كان السلطان السعدي مْخَبِي فيها جزء كبير من الثروة ديالو، وكَشًشًطْها كاملة...وهاذ العمل، سواسة شافوه كعمل عادي وشرعي مادام أن سيدي إبراهيم اصْبَحْ سلطان شرعي وعندو البيعة الشرعية، ومَسنُود من الشعب !! ولكن كايبان من طريقة الاستخلاف في السلطة للي اعتامدوها سملالة أنها، بالرغم من تغطيتها بالبيعة الشرعية، فهي تنتمي للتقاليد الأمازيغية في الحصول على منصب الأمغار، يعني أن المنصب كايبقى يدور في نفس العائلة للي كاتكون محتاكرة الثروة المادية والرمزية...فمللي توفى سيدي إبراهيم بن امحمد سنة 1610، تولى ولد عمو سيدي الحسن بن علي للي مات بْدَوْرُو في عام 1612... من بعد سيدي لحسن بن علي، وقع صراع كبير على السلطة بين حفدة سيدي أحمد أوموسى، وخاصة بين فرع سيدي امحمد، ولدو الكبير، وفرع سيدي علي، ولدو الصغير...وكانت الغلبة للفرع الأول ديال سيدي امحمد...ومن هاذ الفرع خرج سيدي علي بوحسسون المعروف ببودميعة السملالي... بودميعة السملالي تلقى البيعة من عند أعيان سوس والعلماء ديالهوم، واصبح سلطان على الجنوب، وبنى عاصمة سمماها “إيليغ” للي كانت كاتضم المخزن الخاص بيه بوزراؤو وبقِيادو وبالكتاب ديالو...وكثير هي البلدان الأوربية للي اعْتَارْفاتْ بهاذ المملكة الجديدة للي تسممات “مملكة تازروالت” مقر السلطة السوسية في القرن 17 الميلادي... السؤال هنا للي كايتبادر للذهن هو واش السلطان بودميعة السملالي كان كايشوف نفسو سلطان ديال المغاربة جميع، ولا غير سلطان ديال سواسة وديال الجنوب المغربي؟؟ سيدي محمد المختار السوسي، وللي كانعتابرو مؤرخ متأخر ديال مملكة “إيليغ”، كايقول بللي السلطان بودميعة السملالي بمجرد التعيين ديالو، كاتب القبايل ديال جِوَار سوس، والأعيان وطلب منهوم يقددمو ليه فروض الطاعة والولاء...ولكن الشيخ أبو زكريا الحاحي، للي كان موالي للسلطان السعدي زيدان بن أحمد المنصور، رفض الاستجابة لدعوات السملالي، ومنعو أنه يفككر في الصعود نحو شمال سوس ويحكم المغرب كولو !! فماكان من بودميعة إلا أنه يقنع بحكم سوس وجنوب سوس...بل كايبان أن للي اصبح كايْهَمٌو هو تنظيم الدولة السوسية ديالو ، وربط علاقات متميزة مع القوى الدولية، ثم مع إمارات الجوار بغرض التحكم في التجارة الصحراوية... وربما هاذا علاش أنه منذ عام 1627، عمل كل مافي جهدو باش يقضي نهائيا على الحاميات العسكرية ديال السعديين في منطقة درعة...وفي سنة 1630 مللي مات الشيخ أبو زكريا الحاحي، استولى بدون أي حرب على مدينة تارودانت، ولكن من دون التفكير في الاستيلاء على مراكش...لأن للي كان كايهممو هو الاستيلاء على الجنوب كولو يعني الأطلس الكبير ومنطقة “دادس” للي خذاهوم في عام 1632، ثم أكًادير في عام 1633... في هاذ السنة بالضبط، كان لابد لسيدي بوحسون بودميعة أنه يْوَقًقًفْ القوة ديال الزاوية الدلائية عند حدها، واختار مناسبة الصراع للي دار بين الشُرفا العلويين والزبيريين في حصن “تابوعصامت”، وتوجه لسجلماسة باش يدافع على ولاد عمو العلويين الشُرفا، لأنه كان عارف بللي زاوية الدلاء كان عندها حلف معا الزبيريين...وأمام القوة ديالو العسكرية والرمزية، نساحبات الجيوش ديال الدلائيين، ودخل هو لسجلماسة... ولكن الضرائب للي فرضها على العلويين وعلى سكان سجلماسة، خلات الشُرفا وفيلالة ينوضو ينظمو نفوسهوم ويبايعو مولاي امحمد بن الشريف، ويقومو بثورة سوف يكون لها مابعدها... 3 
تنفرد بنشرها “كود”: سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” الثوار الباحثون عن شرعيات سياسية جديدة: تجربة دولة “تازروالت” السوسية… ح 57